Document ID: 31976R0300

NEUVOSTON ASETUS (EHTY, ETY, EURATOM) N:o 300/76,
annettu 9 päivänä helmikuuta 1976,
edunsaajaryhmien, korvausten antamista koskevien edellytysten ja sellaisten korvausmäärien määrittämisestä, jotka voidaan myöntää keskeytyksettä tai vuorotyössä tehtäviään hoitaville virkamiehille
EUROOPAN YHTEISÖJEN NEUVOSTO, joka
ottaa huomioon Euroopan yhteisöjen virkamiehiin sovellettavat henkilöstösäännöt ja muuta henkilöstöä koskevat palvelussuhteen ehdot, jotka on vahvistettu asetuksella (ETY, Euratom, EHTY) N:o 259/68 () ja muutettu viimeksi asetuksella (ETY, Euratom, EHTY) N:o 2577/75 (), ja erityisesti mainittujen henkilöstösääntöjen 56 a artiklan toisen alakohdan,
ottaa huomioon henkilöstösääntökomitean lausunnon jälkeen tehdyn komission ehdotuksen,
sekä katsoo, että
neuvoston tehtävänä on henkilöstösääntökomitean annettua lausuntonsa päättää edunsaajaryhmistä, korvausten antamista koskevista ehdoista ja sellaisten korvausmäärien vahvistamisesta, jotka voidaan myöntää keskeytyksettä tai vuorotyössä tehtäviään hoitaville virkamiehille,
ON ANTANUT TÄMÄN ASETUKSEN:
1 artikla
1. Yhteisen tutkimuskeskuksen laitoksessa tai välillisessä toiminnassa tehtäviään hoitavalla, tutkimus- ja investointimäärärahoista palkatulla virkamiehellä tai tietojenkäsittelykeskuksessa tai turvallisuusyksikössä toimivalla, toimintamäärärahoista palkatulla virkamiehellä, joka hoitaa tehtäviään keskeytyksettä tai vuorotyössä virkamiesten henkilöstösääntöjen 56 a artiklan mukaisesti, on oikeus korvaukseen seuraavasti:
- 2 685 BF, jos hän hoitaa tehtäviään kaksivuorotyössä lukuun ottamatta lauantaita, sunnuntaita ja pyhäpäiviä,
- 4 430 BF, jos hän hoitaa tehtäviään 24 tunnin vuorotyössä lukuun ottamatta lauantaita, sunnuntaita ja pyhäpäiviä,
- 6 041 BF, jos hän hoitaa tehtäviään keskeytyksettä.
Kyseiseen korvaukseen sovelletaan virkamiehen palkkaan sovellettavia korjauskertoimia.
2. Jos tehtäviä ei hoideta keskeytyksettä tai vuorotyössä koko kuukauden ajan, päivää kohden maksettava määrä vastaa kyseisen korvauksen kolmaskymmenesosaa. Korvausta ei kuitenkaan makseta, jos vuorotyön kesto on alle kolme päivää kuukaudessa.
3. Virkamies, joka todistaa olleensa korkeintaan kuukauden ajan estynyt hoitamasta tehtäviään keskeytyksettä tai vuorotyössä sairauden, onnettomuuden, laitteiston pysähtymisen tai uudelleenkoulutukseen liittyvän poissaolon vuoksi tai joka on vuosilomalla, säilyttää edelleen oikeutensa korvaukseen. Kun kyseinen este kestää yli kuukauden, oikeus korvaukseen poistuu kuun lopussa ja palautuu, kun työ aloitetaan uudelleen.
2 artikla
Edellä 1 artiklassa tarkoitettuun korvaukseen oikeutettu virkamies voi saada henkilöstösääntöjen 100 artiklassa tarkoitettuja luonteeltaan raskaista töistä maksettavia korvauksia enintään asetuksen (Euratom) N:o 1799/72 () mukaisesti määritettyä 600 pistettä vastaavan määrän.
3 artikla
Tätä asetusta sovelletaan vastaavasti tilapäiseen muuhun henkilöstöön, avustavaan muuhun henkilöstöön ja laitoksen muuhun henkilöstöön.
4 artikla
Kumotaan korvausten antamista koskevien edellytysten ja sellaisten korvausmäärien määrittämisestä, jotka voidaan myöntää yhteisen tutkimuskeskuksen laitoksessa tai tiettyjen erityisluonteisten palvelujen suorittamiseksi välillisessä toiminnassa tehtäviään hoitaville tutkimus- ja investointimäärärahoista palkatuille virkamiehille tai muille henkilöstöön kuuluville, 27 päivänä kesäkuuta 1972 annetun neuvoston asetuksen (Euratom) N:o 1371/72 () 1 artikla ja 4 artiklan toinen alakohta.
5 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä helmikuuta 1976.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 9 päivänä helmikuuta 1976.

Labels: 9
15
19